SAL: Ons kan nie 8%-verhoging bekostigSAL-werkers staak vir groter salarisse (Foto: AP /Themba Hadebe) Die Suid-Afrikaanse Lugdiens (SAL) het Dinsdag volstaan met sy aanbod van ŉ 5,9%-salarisverhoging aan stakende werkers. Tydens vergaderings met vakbonde en Pravin Gordhan, minister van openbare werke, het die lugdiens volgehou hy kan slegs ŉ salarisverhoging van 5,9% vanaf Maart 2020 bekostig – en dít net indien daar volgende jaar geld beskikbaar is. Vakbonde eis ŉ 8%-salarisverhoging. SAL het honderde vlugte gekanselleer sedert die staking Vrydag begin het. Die staking kos die lugdiens sowat R50 miljoen ŉ dag. Die staatsinstelling het in 2011 laas ŉ wins getoon. Alle internasionale vlugte en vlugte na Accra, Lagos, Lusaka, Maputo, Windhoek en Harare in Afrika gaan wel normaalweg voort. Die lugdiens probeer passasiers op sy plaaslike vlugte deur Mango-vlugte akkommodeer en beplan om teen Donderdag enkele plaaslike vlugte te hervat – een tussen Kaapstad en Johannesburg en een tussen Johannesburg en Durban. Die lugdiens het Dinsdag ook ŉ beroep op stakende werkers gedoen om terug te keer werk toe. “Ons vra ons werknemers om te verstaan dat die lugdiens nie ŉ verhoging in salarisse kan bekostig nie. Dit is net deur hulle vertroue dat ons die toekoms van die lugredery en ons waardevolle bydrae tot die land se ekonomie kan verseker,” het SAL se uitvoerende hoof, Zuks Ramasia, gesê. Hy het ook werkers wat nié staak nie bedank dat hulle verstaan dat ŉ salarisverhoging van 8% buite die kwessie is “weens die finansiële probleme wat SAL ervaar”. Die vakbond Solidariteit het Maandag aangekondig dat sy lede nie aan die staking gaan deelneem nie.